ส่งออกต่ำหนุนดุลบัญชีเดินสะพัดสูงสุดในรอบ 10 เดือน
ธปท.เผยภาวะเศรษฐกิจเดือนต.ค.ทยอยฟื้นต่อเนื่อง ขณะที่นำเข้าต่ำหนุนดุลบัญชีเดินสะพัดเกินดุลสูงสุดในรอบ 10 เดือน
30 พ.ย. 2558

ธปท.เผยภาวะเศรษฐกิจเดือนต.ค.ทยอยฟื้นต่อเนื่อง ขณะที่นำเข้าต่ำหนุนดุลบัญชีเดินสะพัดเกินดุลสูงสุดในรอบ 10 เดือน
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย(ธปท.) กล่าวว่า ภาวะเศรษฐกิจและการเงินในเดือนต.ค.ที่ผ่านมายังคงฟื้นตัวในลักษณะค่อยเป็นค่อยไป โดยได้รับแรงสนับสนุนจากการใช้จ่ายภาครัฐที่ทำได้ดีต่อเนื่อง จากการเร่งเบิกจ่ายในช่วงต้นปีงบประมาณ การบริโภคภาคเอกชนที่ขยายตัวดีขึ้นจากเฉลี่ยในช่วง 3 เดือนที่ 0.7% ซึ่งเป็นผลจากการหดตัวของสินค้าคงทนลดน้อยลง รวมถึงสินค้าไม่คงทน สินค้าจำเป็นและหมวดบริการก็ปรับดีขึ้น และภาคการท่องเที่ยวที่ดีขึ้น 3.7% เมื่อเทียบกับเดือนก่อนหน้า จากจำนวนนักท่องเที่ยวจีนเป็นสำคัญ สะท้อนภาพที่ดีขึ้นกว่าช่วงที่เกิดเหตุระเบิดในย่านราชประสงค์
อย่างไรก็ดี เศรษฐกิจยังมีปัจจัยหน่วงจากการส่งออกสินค้าที่ยังคงหดตัวต่อเนื่อง ตามการชะลอตัวของเศรษฐกิจจีนและอาเซียน ส่งผลให้การผลิตภาคอุตสาหกรรม และการลงทุนภาคเอกชนยังอยู่ในระดับต่ำ ด้านเสถียรภาพเศรษฐกิจ อัตราเงินเฟ้อทั่วไปติดลบน้อยลง จากราคาอาหารสดที่เพิ่มขึ้นและผลของฐานราคาน้ำมันสูงที่ทยอยลดลง อัตราการว่างงานทรงตัว ดุลบัญชีเดินสะพัดเกินดุลต่อเนื่องจากการนำเข้าต่ำ
"ดุลบัญชีเดินสะพัดเดือนต.ค.เกินดุล 5,200 ล้านเหรียญสหรัฐ สูงสุดในรอบ 10 เดือนที่ผ่านมา เนื่องจากดุลบริการและรายได้ที่เป็นบวก ซึ่งรายได้ภาคการท่องเที่ยวที่ดีขึ้นและการลดลงของการส่งกลับกำไร ซึ่งส่งเสร็จสิ้นไปตั้งแต่สิ้นไตรมาส 3 ที่ผ่านมา บวกกับการนำเข้าที่ต่ำ ทำให้ยอดคงค้างดุลบัญชีเดินสะพัดในรอบ 10 เดือน ซึ่งอยู่ที่ 2.61 หมื่นล้านเหรียญสหรัฐฯ สูงกว่าที่ธปท.คาดไว้เมื่อตอนต้นปี"นางรุ่งกล่าว